b'\n_START_ARTICLE_\nAmy Chua\n_START_SECTION_\nBakgrunn og karriere\n_START_PARAGRAPH_\nAmy Chua ble f\xc3\xb8dt i Champaign i Illinois av etnisk kinesiske foreldre som var innvandret fra Filippinene. Familien flyttet til Indiana og deretter til California da Amy Chua var \xc3\xa5tte \xc3\xa5r der faren Leon Ong Chua arbeidet som professor i fysikk ved  University of California, Berkeley. Chua avla den juridiske doktorgraden ved Harvard Law School i 1987, der hun ogs\xc3\xa5 var redakt\xc3\xb8r for Harvard Law Review._NEWLINE_Etter studiene var hun praktiserende advokat innen selskapsrett f\xc3\xb8r hun ble ansatt ved Duke Law School. Fra 2001 har hun undervist ved Yale Law School.\n_START_SECTION_\nB\xc3\xb8ker\n_START_PARAGRAPH_\nI 2003 utga Chua boka World On Fire: How Exporting Free Market Democracy Breeds Ethnic Hatred and Global Instability. Den tar for seg fenomenet med \xc3\xb8konomisk dominerende minoriteter i en del land og hvordan dette kan for\xc3\xa5rsake etniske konflikter og vold. Markeds\xc3\xb8konomi og demokrati kan etter Chuas mening bidra til \xc3\xa5 \xc3\xb8ke slike konflikter, ved at markeds\xc3\xb8konomi kan gi ytterligere fremgang for grupper som allerede er rike, samtidig som demokrati \xc3\xb8ker de politiske konfliktene mellom minoritet og majoritet som kan utarte til vold og noen ganger folkemord._NEWLINE_Som eksempel p\xc3\xa5 \xc3\xb8konomiske dominerende minoriteter nevner Chua etniske kinesere p\xc3\xa5 Filippinene som utgj\xc3\xb8r 3\xc2\xa0% av befolkningen og kontrollerer 70\xc2\xa0% av \xc3\xb8konomien. Etniske kinesere i Indonesia, Burma, Thailand, Laos, Malaysia og Vietnam er ogs\xc3\xa5 i varierende grad \xc3\xb8konomisk dominerende. Andre eksempler p\xc3\xa5 \xc3\xb8konomisk dominerende minoriteter som hun nevner er kroater i tidligere Jugoslavia, j\xc3\xb8der i Russland, hvite i Latin-Amerika og blant annet tutsier, iboer, kikuyuer, indere og libanesere i Afrika. P\xc3\xa5 regionalt niv\xc3\xa5 betrakter hun j\xc3\xb8der i Midt\xc3\xb8sten som en \xc3\xb8konomisk dominerende minoritet og p\xc3\xa5 globalt plan amerikanere._NEWLINE_I 2011 utga Chua boka Battle Hymn of the Tiger Mother. Et utdrag av boka ble f\xc3\xb8rst publisert i The Wall Street Journal med tittelen \xc2\xabWhy Chinese mothers are superior\xc2\xbb. Her beskriver hun episoder fra hennes egen barneoppdragelse hvor hun la sterk vekt p\xc3\xa5 \xc3\xa5 stille krav om at barna skulle prestere p\xc3\xa5 et h\xc3\xb8yt niv\xc3\xa5 i skolearbeid og fritidsaktiviter. Artikkelen i Wall Street Journal vakte sterk oppmerksomhet, b\xc3\xa5de positiv og negativ. Spesiell oppmerksomhet vakte en episode hvor hun legger stor vekt p\xc3\xa5 \xc3\xa5 f\xc3\xa5 sin datter Louisa til \xc3\xa5 mestre et pianostykke ved blant annet \xc3\xa5 nekte jenta drikke og \xc3\xa5 g\xc3\xa5 p\xc3\xa5 toalettet inntil hun behersker stykket. Episoden avsluttes med at Louisa til slutt behersker stykket og str\xc3\xa5lende forn\xc3\xb8yd \xc3\xb8nsket \xc3\xa5 gjenta \xc3\xa5 spille det. Amy Chua mente etterp\xc3\xa5 at mange lesere hadde mistet ironien teksten var skrevet med og at det framg\xc3\xa5r av boka at hun endret barneoppdragelse etterhvert.  Artikkelen og boka medf\xc3\xb8rte en debatt om hvorvidt en krevende \xc3\xb8stasiatisk barneoppdragelse var bedre enn en liberal vestlig. En grunnleggende forskjell p\xc3\xa5 typisk kinesisk og typisk vestlige foreldre mener Chua er at kinesiske foreldre g\xc3\xa5r ut ifra at barna er robuste, mens vestlige foreldre er redd for \xc3\xa5 skade barnas psykiske helse. Dette gj\xc3\xb8r at kinesiske foreldre stiller strengere krav og har et mer direkte spr\xc3\xa5k overfor dem._NEWLINE_Amy Chuas eldste datter Sophia forsvarte mora. Sophia avsluttet videreg\xc3\xa5ende skole i 2011 og kom inn p\xc3\xa5 b\xc3\xa5de Harvard og Yale. Hun valgte Harvard.\n_START_SECTION_\nK\xc3\xa5ringer\n_START_PARAGRAPH_\nIn 2011 ble Amy Chua k\xc3\xa5ret til en av de hundre mest innflytelsesrike personene i verden av tidsskriftet Time, samme \xc3\xa5r var hun med p\xc3\xa5 Foreign Policys liste over globale tenkere og ble k\xc3\xa5ret til en Atlantic Monthly Brave Thinker.'